\sect{गणाष्टकम्}
\twolineshloka
{एकदन्तं महाकायं तप्तकाञ्चनसन्निभम्}
{लम्बोदरं विशालाक्षं वन्देऽहं गणनायकम्}

\twolineshloka
{मौञ्जीकृष्णाजिनधरं नागयज्ञोपवीतिनम्}
{बालेन्दुशकलं मौळौ वन्देऽहं गणनायकम्}

\twolineshloka
{चित्ररत्न-विचित्राङ्ग-चित्रमालाविभूषितम्}
{कामरूपधरं देवं वन्देऽहं गणनायकम्}

\twolineshloka
{मूषकोत्तमम् आरुह्य देवासुरमहाहवे}
{योद्धुकामं महावीर्यं वन्देऽहं गणनायकम्}

\twolineshloka
{गजवक्त्रं सुरश्रेष्ठं कर्णचामरभूषितम्}
{पाशाङ्कुशधरं देवं वन्देऽहं गणनायकम्}

\twolineshloka
{यक्षकिन्नर-गन्धर्व-सिद्ध-विद्याधरैस्सदा}
{स्तूयमानं महाबाहुं वन्देऽहं गणनायकम्}

\twolineshloka
{अम्बिकाहृदयानन्दं मातृभिः परिवेष्टितम्}
{भक्तप्रियं मदोन्मत्तं वन्देऽहं गणनायकम्}

\twolineshloka
{सर्वविघ्नकरं देवं सर्वविघ्नविवर्जितम्}
{सर्वसिद्धिप्रदातारं वन्देऽहं गणनायकम्}

\twolineshloka*
{गणाष्टकमिदं पुण्यं यः पठेत् सततं नरः}
{सिद्‌ध्यन्ति सर्वकार्याणि विद्यावान् धनवान् भवेत्}